**«№ 91 Негізгі орта мектеп»КММ**

**Сынып мұғалімі: Маратова Сауле Маратовна**

**Сынып: 2 «А»**

**Тақырыбы: « Күз – мереке, күз-береке»**

**Күні: 30.10.2014ж  
Мақсаты:Оқушылардың күз айлары туралы білетіндерін ортаға сала отырып, сайысқа деген қызығушылығын, ынтасын арттыру. Күз мезгілінің берекелі екенін айтып, түсінік беру, ойлау қабілетін дамыту.  
Табиғатты сүюге, еңбекқорлыққа тәрбиелеу, табиғаттың күз мезгіліндегі өзгерістер жайлы білімдерін кеңейту.**

**Көрнекі құрал: мақал – мәтелдер, суреттер, шарлар.**

**Сабақтың барысы: 1. Ұйымдастыру кезеңі:**

-Құрметті ұстаздар,ата-аналар,оқушылар! Бүгін 2 «А» сынып арасында ұйымдастырылып отырған **«Күз-мереке, күз- береке»** атты ашық тәрбие сағатына қош келдіңіздер!

**2.** Негізгі бөлім:

**1-Жүргізуші: (**Бекзат):

Құрметті ұстаздар, ата- аналар, оқушылар!

Сіздерді мерекелеріңізбен құттықтаймыз.

Күз мезгілі барлық үйге молшылық алып келсін.

**2- Жүргізуші:** (Камила)  
-Уа халайық, халайық,  
Мұнда назар салайық.  
Мерекесі халықтың,  
Алтын Күзге арналған,  
Кешімізді бастайық-деп кешімізді бастауға рұқсат етіңіздер.

**1-Жүргізуші:** (Бекзат)

Оқушылардың орындауында **«Күз келгенде»** әнін тамашалаңыздар.

**Күз:** (Рабиға)(***Осы кезде ішке сары киім- киген түрлі- түсті жапырақтар тағынған алтын күз келеді, қолында жеміс-көкөніс салған себеті бар***)

Сәлеметсіңдер ме, балалар! Балалар, мен сендерге көкөністерімді, жемістерімді ала келдім. Көкөніс пен жемісті қалай жақсы көретіндеріңді тексеремін. Маған екі бала қажет, олардың көздерін орамалмен байлап, мына тұрған ыдыстағы жеміс пен көкөністі қолдарымен ұстап, дәмін татып анықтаулары қажет.  
**Күз:** (Рабиға)

Жарайсыңдар балалар, өте дәм сезгіш екенсіңдер.

**2 - Жүргізуші:**(Камила)

Алтын күз, енді балалардың өзіңе арнаған «**Жапырақтар**» биін тамашалыңыз.

**1-Жүргізуші:** (Бекзат)

**-**Қанекей, балалар енді күзге арналған тақпақтарымызды айтайық.

**1 - бала: Шыңғысхан**

Алтын күз, әсем айналам,  
Қараймын көзім талғанша.  
Жақын қалды желтоқсан,  
Жабырқайды жапырақ.

**2 - бала:Әділ**

Жел тынымсыз гуілдеп,  
Болып кетті тым бұзық.  
Шуылдайды тал - терек,  
Жапырағын жұлғызып.  
  
**3 - бала:Әмина**

Көк майсалы көрікті,  
Алқаптағы көп егін.  
Бұл күндері киіпті,  
Сары жібек көйлегін.  
  
**4 - бала: Бекарыс**

Алтын, сары, қызыл, көк...  
Алуан алуан жапырақ,  
Күзгі бақта күлімдеп,  
Көз тартады жапырақ.  
  
**5 - бала: Мансұр**

Алқаптан бидайды  
Қоймаға ел жинайды.  
Тырнасы тізілген,  
Ұнатам күзді мен.  
  
**6 - бала:Мурадали**

Жайдарлы күз, жомарт күз,  
Аяулы күз, алтын күз.  
Дәнге толы кең далам  
Дариядай шалқып жүр.

**Күз:(** Рабиға)

Мен туралы жаттаған әсем тақпақтарыңды, айтқан әндеріңді көріп, билеріңді тамашалап көңілім көтерілді. Менің де сендерге әкелген сыйым бар.

**( Алма мен Қызанақ сырт жақтан кіреді)**

**Алма (Әсем)** (***алма болып киіну)*  
-** Мен алмамын, қызылмын, домалақпын тура сен сияқты. Бірақ мені жемістер қатарына қосады. Мен көкөністерге барғым келеді.

**Қызанақ (Нұрдана) (*қызанақ болып киіну)***- Ал мен қызанақпын, қызылмын, домалақпын. Менің жемістерге барғым келеді.

**Екеуі хормен**

- Балалар айтыңдаршы біздің айырмашылығымыз неде?  
***( оқушылар айырмашылығын айтады)***

**Күз:( Рабиға) Жұмбақтың шешуі арқылы топқа бөлу.**

**I.Көкөністер мен Жемістер тобын құру**

Күз:( Рабиға)

**II. «Қас-қағым сәт».( сұрақтарға жауап беру)**1.Кубик жасау үшін неше шаршы керек?(алты шаршы)  
2. Ағашта бірнеше құс отырған. Оларда 8 қанат болды. Ағашта неше құс отыр. ?(төрт құс)  
3. Тонна мақта ауыр ма? 1 тонна темір ауыр ма? (тең).  
4. Аулада қаздар жүрді. Дана 6 аяқ санады. Аулада қанша қаз бар?(үш қаз)  
  
**III. «Пантомимо***» (жеміс немесе көкөніс жеуді мимика арқылы көрсетеді)*

**IV. «Күз сыйы».** *(Күзгі жапырақтардан аппликация жасау)*

**V. «Жаңылмай айт»** *( жемістер мен көкөністердің аттарын әр адым сайын жаңылмай айту керек)* **VI. «Картоп теру***» ( әр топтан бір оқушыдан шығып, картоп тереді)*

**VII. «Картоп аршу»** *(Ата-аналармен болады. Екі ата - ана ортаға шығып, мына тұрған 2 картопты жылдамдыққа және қабығын үзбей тазалау қажет)*

**2-Жүргізуші**: (Камила)

Балалар, күздің алып келген көкөніс, жемісі дәмді ме екен?  
Балалар: Иә, өте дәмді.

**1-Жүргізуші:(**Бекзат) Сол көкөніс пен жемістерді ортаға шақырайық

*(Осы кезде көкөніс пен жемістер ортаны бір айналып, қатарласып шығады*)

**Сәбіз:Қуаныш**

Өсіретін бойыңды,  
Дамытатын ойыңды.  
Қоянға да азықпыз,  
Сәбіздерміз жазықсыз.  
  
**Алма:Әсем**

Мен алмамын, алмамын,  
Таңдай жұлар бар дәмім.  
  
**Қызылша:Нұрдана**

Ақ түсім бар қант алар,  
Қызыл түсім қанға нәр.  
Зияным жоқ біліп қой,  
Қызылшамын пайдам бар.  
  
**Өрік: Әділ**

Мен өрікпін, өрікпін,  
Табиғатқа көрікпін.  
  
**Қарбыз:Ерасыл**

Көрсең егер бақшада,  
Доп екен деп қалма.  
Шөл қандырар қарбызбын,  
Ерте үзіп алма.  
 **Алмұрт:Әмина**

Мен алмұртпын, алмұртпын,  
Аузындамын бар жұрттың.  
  
**Қауын:Шыңғысхан**

Иісім жұпар аңқыған,  
Бақшадағы шырынмын.  
Жеп көргенде тамсанған,  
Балдай тәтті қауынмын.

**Күз: (Рабиға)**

Балалар, ойын ойнап, көкөніс жемісті тани білдіңдер, мен сендерге ризашылығымды білдіріп, сыйымды табыс етемін.  
(Күз, балаларға алма таратады)

**2-Жүргізуші:** (Камила)

Балалар, барлығымыз күздің сыйына алғысымызды білдіріп, шығарып салайық.  
**Балалархормен:** Рахмет сізге күз, сау болыңыз!  
**Күз:(Рабиға)**  Сау болыңдар балалар!

**1-Жүргізуші:(Бекзат)**

Балалардың орындауында «Қолшатыр» биін тамашалаңыздар.

**2-Жүргізуші:(Камила)**

Алтын күз атты ертеңгілігімізді тамашалағандарыңызға рахмет.